LV Eiropas Savienības Oficiālais Vēstnesis L 169/27

KOMISIJAS REGULA (ES) 2018/960

(2018. gada 5. jūlijs),

ar ko Eiropas Parlamenta un Padomes Regulas (EK) Nr. 396/2005 II un III pielikumu groza attiecībā uz lambda-cihalotrīna maksimālajiem atlieku līmeņiem konkrētos produktos vai uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu un 49. panta 2. punktu,

tā kā:

(1) Lambda-cihalotrīna maksimālie atlieku līmeņi (MAL) ir noteikti Regulas (EK) Nr. 396/2005 III pielikuma B daļā.

(2) Attiecībā uz lambda-cihalotrīnu Eiropas Pārtikas nekaitīguma iestāde (turpmāk “Iestāde”) saskaņā ar Regulas (EK) Nr. 396/2005 12. panta 2. punktu saistībā ar tās 12. panta 1. punktu (2) iesniedza pamatotu atzinumu par spēkā esošo MAL pārskatīšanu. Pēc tam Iestāde iesniedza secinājumu par lambda-cihalotrīna salīdzinošo izvērtējumu (3), kurā vielas analīzes beigupunkti tika atjaunināti. Saskaņā ar Regulas (EK) Nr. 396/2005 43. pantu Komisija lūdza Iestādi pārskatīt lambda-cihalotrīna novērtējumu, ņemot vērā jaunos beigupunktus. Attiecībā uz lambda-cihalotrīnu Iestāde 2015. gada 2. decembrī iesniedza pamatotu atzinumu par spēkā esošo MAL pārskatīšanu (4). Lambda-cihalotrīna atlieku definīcija attiecas arī uz vielu gamma-cihalotrīns. Komisija lūdza, lai Iestāde saskaņā ar Regulas (EK) Nr. 396/2005 43. pantu pārskata lambda-cihalotrīna MAL, ņemot vērā arī iespējamo gamma-cihalotrīna lietojumu. Attiecībā uz lambda-cihalotrīnu Iestāde 2017. gada 26. jūlijā iesniedza pamatotu atzinumu par spēkā esošo MAL mērķtiecīgu pārskatīšanu, ņemot vērā nekonkrēto atlieku definīciju (5).

(3) Iestāde ierosināja mainīt atlieku definīciju visiem produktiem. Tā konstatēja risku patērētājiem saistībā ar MAL, kas noteikti lapu kāpostiem un rīsu graudiem. Tāpēc ir lietderīgi pazemināt šos MAL. Iestāde secināja, ka attiecībā uz MAL visiem produktiem daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Patērētāji nav apdraudēti, tāpēc minēto produktu spēkā esošie vai Iestādes noteiktie MAL būtu jāiekļauj Regulas (EK) Nr. 396/2005 II pielikumā. Iestāde arī secināja, ka nav pieejama informācija par MAL saulespuķu sēklām, sojas pupām un tējai un ka riska pārvaldītājiem būtu jāturpina šā jautājuma izskatīšana. Minēto produktu MAL būtu jānosaka pie īpatnējās noteikšanas robežas vai jāpiemēro sākotnējais MAL, kas noteikts Regulas (EK) Nr. 396/2005 18. panta 1. punkta b) apakšpunktā.

(4) Attiecībā uz produktiem, uz kuriem attiecīgā augu aizsardzības līdzekļa izmantošana nav atļauta un attiecībā uz kuriem nav noteiktas importa pielaides vai Codex maksimālie atlieku līmeņi (CXL), MAL būtu jānosaka pie īpatnējās noteikšanas robežas vai būtu jāpiemēro sākotnējais MAL, kā noteikts Regulas (EK) Nr. 396/2005 18. panta 1. punkta b) apakšpunktā.

(5) Par vajadzību koriģēt atsevišķas noteikšanas robežas Komisija apspriedās ar Eiropas Savienības references laboratorijām pesticīdu atlieku noteikšanai. Attiecībā uz vairākām vielām laboratorijas secināja, ka atsevišķām precēm tehnikas attīstība prasa noteikt īpatnējās noteikšanas robežas.

(6) Pamatojoties uz Iestādes sniegtajiem pamatotajiem atzinumiem un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(7) Ar Pasaules Tirdzniecības organizācijas starpniecību par jaunajiem MAL notika apspriedes ar Savienības tirdzniecības partneriem, un to piezīmes ir ņemtas vērā.

(8) Tāpēc Regula (EK) Nr. 396/2005 būtu attiecīgi jāgroza.

(9) Lai nodrošinātu produktu normālu tirdzniecību, pārstrādi un patēriņu, šajā regulā būtu jāparedz pārejas pasākumi attiecībā uz produktiem, kuri ir ražoti pirms MAL grozījumiem un par kuriem informācija liecina, ka tiek saglabāts augsts patērētāju aizsardzības līmenis.

(10) Pirms grozīto MAL piemērošanas būtu jāparedz pietiekami ilgs laiks, lai dalībvalstis, trešās valstis un pārtikas apritē iesaistītie uzņēmēji varētu sagatavoties no MAL grozījumiem izrietošo jauno prasību izpildei.

(11) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 II un III pielikumu groza saskaņā ar šīs regulas pielikumu.

2. pants

Attiecībā uz darbīgo vielu lambda-cihalotrīnu visos produktos un uz tiem, izņemot lapu kāpostus un rīsu graudus, produktiem, kas ražoti ES vai importēti pirms 2019. gada 26. janvāra joprojām tiek piemērota Regula (EK) Nr. 396/2005 tās iepriekšējā redakcijā pirms grozījumiem, kas izdarīti ar šo regulu.

3. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

To piemēro no 2019. gada 26. janvāra.

Šī regula uzliek saistības kopumā un ir tieši piemērojama visās dalībvalstīs. Briselē, 2018. gada 5. jūlijā Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) Eiropas Pārtikas nekaitīguma iestāde, 2014. Reasoned opinion on the review of the existing maximum residue levels (MRLs) for lambda-cyhalothrin according to Article 12 of Regulation (EC) No 396/2005 (Saskaņā ar Regulas (EK) Nr. 396/2005 12. pantu sniegts pamatots atzinums par lambda-cihalotrīna spēkā esošo maksimālo atlieku līmeņu (MAL) pārskatīšanu). EFSA Journal 2014; 12(1):3546.

(3) Eiropas Pārtikas nekaitīguma iestāde, 2014. Conclusion on the peer review of the pesticide risk assessment of the active substance lambda-cyhalothrin (Secinājums par darbīgās vielas lambda-cihalotrīna pesticīdu riska novērtējuma salīdzinošo izvērtējumu). EFSA Journal 2014; 12(5):3677.

(4) EFSA (Eiropas Pārtikas nekaitīguma iestāde), 2015. Reasoned opinion on the revision of the review of the existing maximum residue levels for lambda-cyhalothrin (Pamatots atzinums par lambda-cihalotrīna spēkā esošo maksimālo atlieku līmeņu pārskatīšanu). EFSA Journal 2015; 13(12):4324.

(5) EFSA (Eiropas Pārtikas nekaitīguma iestāde), 2017. Reasoned opinion on the focused review of the existing maximum residue levels for lambda-cyhalothrin in light of the unspecific residue definition and the existing good agricultural practices for the substance gamma-cyhalothrin (Pamatots atzinums par lambda-cihalotrīna spēkā esošo maksimālo atlieku līmeņu mērķtiecīgu pārskatīšanu, ņemot vērā nekonkrēto atlieku definīciju un esošo labo lauksaimniecības praksi). EFSA Journal 2017; 15(7):4930.